Vyhlásenie

Ministerstva financií Slovenskej republiky

Návrh zákona o pohľadávkach štátu a o zmene a doplnení niektorých zákonov sa predkladá na rokovanie Legislatívnej rady vlády s týmito rozpormi s Ministerstvom vnútra Slovenskej republiky k článku I návrhu zákona:

1.	K § 14: 

MV SR navrhuje zmenu právnej formy pôvodne navrhovanej právnickej osoby so 100 % majetkovou účasťou štátu, ktorá by vykonávala konsolidáciu pohľadávok štátu, na štátnu rozpočtovú organizáciu (prípadne štátny orgán).

Zároveň navrhuje rozšíriť právomoc subjektu, ktorý by mal vykonávať konsolidáciu pohľadávok štátu, o výkon rozhodnutia (exekučnú činnosť) pri konsolidácii pohľadávok štátu za predpokladu, že týmto subjektom bude štátna rozpočtová organizácia.

2.	K § 16:

MV SR navrhuje skrátenie doby postupovania pohľadávok štátu z jedného roka na dva mesiace od splatnosti pohľadávok štátu za predpokladu, že subjektom vykonávajúcim konsolidáciu pohľadávok štátu bude štátna rozpočtová organizácia.

3.	K § 18:

MV SR navrhuje zrušiť odmenu za vykonanie konsolidácie pohľadávky štátu, resp. tento náklad preniesť na dlžníka.

Za predpokladu, že konsolidáciu pohľadávok štátu bude vykonávať štátna rozpočtová organizácia MV SR navrhuje započítať 100 % istiny postúpených pohľadávok na subjekt vykonávajúci konsolidáciu pohľadávok štátu do príjmov správcu, ktorý pohľadávku postúpil. 

Ministerstvo financií SR neakceptovalo zásadné pripomienky, pretože navrhované zmeny sú v rozpore so samotným zámerom návrhu zákona. Rozpor sa nepodarilo odstrániť ani na úrovni príslušných ministrov.